<classify> KUKOSEKANA kwa huduma ya umeme jijini Dar es Salaam na Zanzibar kwa saa kadhaa usiku wa kuamkia jana kumesababisha kusimamishwa kwa msimamizi wa kituo cha kupoozea umeme Ubungo jijini Dar es Salaam.Waziri wa Nishati, Dk Medard Kalemani amemsimamisha kazi msimamizi wa zamu wa kituo hicho, Samson Mwangarume baada ya kuzembea katika majukumu yake, hivyo kusababisha hitilafu na umeme kukatika.Aidha, amewaagiza wasimamizi wa mifumo ya umeme wa Gridi ya Taifa waliopo katika kituo hicho kuhama maeneo wanayoishi na kuingia katika nyumba zilizopo eneo hilo ili kuwa karibu na mitambo hiyo kwa ajili ya kuchukua hatua za haraka pale hitilafu yoyote inapotokea.Hatua hiyo ya Dk Kalemani ilitokana na ziara ya ghafla katika kituo hicho kwa ajili ya kupewa maelezo ya sababu za kukatika umeme kwenye maeneo mbalimbali ya jiji la Dar es Salaam, Zanzibar na Morogoro. Alielezwa chanzo kuwa ni uchafu uliokuwemo katika baadhi ya vikombe pamoja na uchakavu wa fuse iliyofungwa kwenye mtambo namba sita unaozalisha megawati 120 za umeme uliopo katika eneo hilo.Alisema serikali kamwe haiwezi kumvumilia mtu yeyote anayefanya kazi zake kwa uzembe katika majukumu aliyopewa. Alisema mara nyingi kumekuwa na hitilafu ya kukatika umeme kuanzia kilometa nne hadi 20 zikilihusisha eneo la Kimara hadi Morogoro, akisema chanzo chake ni kutokuwepo kwa usimamizi mzuri kwa watu waliopewa jukumu.Hatuwezi kuona tatizo kama hili likijirudia kila wakati bila kutafutiwa ufumbuzi wa kudumu hali ya kuwa wataalamu mpo, kuanzia sasa sitarajii kuona tatizo hilo likijirudia tena na endapo litatokea nina amini supervisor utajiwajibisha mwenyewe, alisema Dk Kalemani.Aidha, alimuagiza Kaimu Mkurugenzi Mtendaji wa Shirika la Umeme Tanzania TANESCO, Pakaya Mtamakaya kuhakikisha anasimamia kikamilifu agizo lake lililowataka wasimamizi wanne wa kituo hicho kuhamia katika nyumba zilizopo mahali hapo baada ya agizo hilo kutotekelezwa mwezi mmoja sasa tangu alipolitoa.Nataka hadi ikifika saa nane mchana wawe wameshahamia katika nyumba hizi, kama watakuja wenyewe au na familia zao yote sawa, tumieni hata magari ya Tanesco kuwahamisha, cha msingi nataka kuanzia leo wawe wanaishi katika nyumba hizi, alisema Dk Kalemani, akieleza kushangazwa na mmoja wa wasimamizi wa kituo hicho kufika eneo la tukio baada ya zaidi ya saa sita tangu tatizo la kukatika umeme lilipotokea.  <topic>: KITAIFA 